**Balatonalmádi Város Önkormányzata Képviselő-testületének**

**19/2021.(VI.25.) önkormányzati rendelete**

**a közterületek, közutak és azok tartozékai nem közlekedési célra történő igénybevétele esetén alkalmazandó közútkezelői hozzájárulás kiadásáról szóló 5/2017. (I.26.) önkormányzati rendelet módosításáról**

Balatonalmádi Város Önkormányzatának Képviselő-testülete az épített környezet alakításáról és védelméről szóló 1997. évi LXXVIII. törvény 54.§ (5) bekezdésében, és az Alaptörvény 32. cikk (1) bekezdés a) pontjában kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva a következőket rendeli el:

1.§ A közterületek, közutak és azok tartozékai nem közlekedési célra történő igénybevétele esetén alkalmazandó közútkezelői hozzájárulás kiadásáról szóló 5/2017. (I.26.) önkormányzati rendelet 3. § (3) bekezdése helyébe az alábbi rendelkezés lép:

„3. § (3) Mentes az igénybevételi díj megfizetése alól a közút kezelője által vagy megrendelésére végzett üzemeltetéshez, fenntartáshoz és építéshez kapcsolódó nem közlekedési célú igénybevétel. Nem kell igénybevételi díjat fizetni a rendészeti szerveknek (rendőrség, katasztrófavédelem, honvédség) és a mentőszolgálatnak az alaptevékenységük céljára és idejére történő közterület-használatért. A vízügyi szolgáltató mentesül az igénybevételi díj megfizetési kötelezettsége alól abban az esetben, amennyiben az adott eljárásban (a kérelemhez csatoltan) nyilatkozza, hogy a település közigazgatási területére vonatkozó díjszabásában figyelembe veszi az így kapott kedvezményt.”

2.§ (1) E rendelet 2021. július 1. napján lép hatályba.

(2) Hatályát veszti a közterület rendeltetésétől eltérő célú használatának, a közterületek rendjének általános szabályairól szóló 42/2010. (XII.20.) önkormányzati rendelet.

 Dr. Kepli Lajos Dr. Kovács János

 polgármester jegyző

A rendeletet 2021. június 25. napján kihirdettem.

Dr. Kovács János

jegyző